ဘူးခါးရေနှင့် ကြမ်းကြားလေ

ဘူးခါးရေနှင့် ကြမ်းကြားလေ သည် မြန်မာဆိုရိုးစကား ဖြစ်သည်။

အဓိပ္ပာယ်

“ဘူးခါးရေနှင့် ကြမ်းကြားလေ” ဆိုသည်မှာ ဘူးခါးသီးခြောက်ထဲ ထည့်ထားသော ရေနှင့် ကြမ်းကြားမှ တိုးဝင်လာသော လေတို့သည် အလွန်အေးမြသည်ဟု ဆိုလိုသည်။ ရှေးခေတ်မြန်မာလူမျိုးတို့သည် အိမ်များတွင် ကြမ်းခင်းများ ခင်းလေ့ရှိပြီး ကြမ်းနှင့် မြေပြင်ကြားတွင် လေဝင်လေထွက်ကောင်းအောင် နေရာလပ်ထားလေ့ရှိသည်။ ထိုနေရာမှ တိုးဝင်လာသော လေသည် အေးမြသောကြောင့် နွေရာသီတွင် အပူဒဏ်ကို သက်သာစေသည်။ ဘူးခါးသီးခြောက်ထဲ ထည့်ထားသော ရေသည်လည်း အေးမြသော သဘောရှိသည်။ ဤဆိုရိုးစကားသည် သဘာဝအလျောက် အေးမြသော နည်းလမ်းများကို ဖော်ပြသည့်အပြင် ရိုးရှင်းသော ဘဝတွင် ရရှိနိုင်သော သက်သောင့်သက်သာနှင့် ပျော်ရွှင်မှုကိုလည်း ထင်ရှားစေသည်။ “ဘူးလည်ပြတ်ရေ ကြမ်းကြားလေ၊ ရွှေနန်းမြေနှင့် လဲနိုင်ရိုးလား” ဟူသော ဆိုရိုးစကားနှင့်လည်း ဆက်စပ်မှုရှိပြီး ရိုးရှင်းသော ဘဝသည် တခါတရံ တန်ဖိုးကြီးမားသော အရာများထက် ပို၍ ပျော်ရွှင်စေနိုင်ကြောင်းကို ဖော်ပြသည်။

ကိုးကားချက်များ

   "ဘူးလည်ပြတ်ရေ ကြမ်းကြားလေ၊ ရွှေနန်းမြေနှင့် လဲနိုင်ရိုးလားဆိုသော တောင်သူကြီးတို့၏… စကားအရ တစ်ရံတစ်ခါ တောင်ယာတဲကုပ်ကလေးများ၌ ရှိသော ချမ်းသာသုခသည် ထီးနန်းထက်မှာ ရှိသော စည်းစိမ်ချမ်းသာထက်ပင်သာလွန်တတ်လေသေးသည်။" [၁၂၈၄] စာဏကျ၊ တ။ ၁၂၉။
   "သဘာဝ ရေ၊ လေ၊ မြေ၊ သစ်ပင်တို့မှ ရရှိအပ်သော အရသာသည်သာလျှင် လူသားတို့အား ကျန်းမာပြီး အသက်ရှည်နိုင်သည်အထိ အကျိုးပြု ဆောင်ရွက်နိုင်ကြောင်းကို ဘူးခါးရေနှင့် ကြမ်းကြားလေ၊ ရွှေနန်းမြေနှင့် လဲနိုင်ရိုးလားဟူ၍ပင် ဆိုရိုးရှိလေသည်။" [၁၃၁၇-ခန့်] အိမ်ဆေး။ ၂၂၁။

ကိုးကား

Category:မြန်မာဆိုရိုးစကားများ